**Szórakoztató és tartalmas beszélgetések a hazai jazzélet legjobbjaival**

**Elindult a *Bebop*, a Müpa podcastjének új évada**

**A Müpa nem csupán a hazai előadóművészeti élet egyik legfontosabb színtere, de évek óta a zenerajongók otthonainak is állandó szereplője. Online közvetítéseivel, böngészhető médiatárával, lejátszási listáival és beszélgetős műsoraival azoknak kínál önfeledt kikapcsolódási lehetőséget, akik a Duna-parti épület falain kívül is a minőségi tartalmakat keresik. Az intézmény jazzpodcastje, a *Bebop* most újabb évadához érkezett, a legújabb epizódok már elérhetők és meghallgathatók a jól ismert podcastfelületeken.**

A jazzvilágot a huszadik század első felében jócskán felpezsdítő új stílus, a bebop lendülete és szertelen üdesége egykor új korszakot hozott el a zenében, a **Müpa Stúdió** ***Bebop*** névre keresztelt podcastje pedig az intézmény jazzműsorainak sorába csempész új színeket. A 2022-ben útjára indított sorozat vadonatúj részeiben az érdeklődők ezúttal is a jazzszíntér megkerülhetetlen személyiségeivel hallhatnak jóízű beszélgetéseket szakmáról, sikerekről, életük meghatározó fordulatairól, ráadásul az adásokban rendre előkerülnek eddig sosem hallott vagy csak egy szűk szakmai kör által ismert háttértörténetek is. Aki pedig még több jazzes hangulatra vágyik, a beszélgetések során elhangzó **zenei részleteket** teljes terjedelmükben, videós formában is élvezhetik a Müpa [Youtube-csatornáján](https://www.youtube.com/%40mupabudapest).

A mostantól kéthetente jelentkező sorozat első epizódjában a műsor állandó házigazdája, **Náray Erika** és vendégei, **Pocsai Kriszta** énekesnő, **Kőszegi Imre** dobos, zeneszerző, zenetanár és az édesapja nyomdokain járó **ifj. Szakcsi Lakatos Béla** idézi fel hazánk egyik legelismertebb muzsikusa, **Szakcsi Lakatos Béla** felbecsülhetetlen értékű életművének legfontosabb állomásait. A második részben a virtuóz technikájú dobosfenomén, **Borlai Gergő** mesél pályája kezdetéről, annak legérdekesebb mérföldköveiről és a nemzetközi karrier legizgalmasabb tanulságairól. Érdemes lesz később is követni a *Bebop*ot, hiszen a folytatásban – a teljesség igénye nélkül – olyan művészek bukkannak majd fel, mint az idén 25 éves Budapest Jazz Orchestra vezetője, **Kollmann Gábor**, **Tóth Vera**, **Hajós András**, **Gájer Bálint**, **Oláh Kálmán** és **Krisztián**, **Gyárfás István** és **Attila**, **Zsoldos Béla** és **Dániel**, **Szabó Dániel**, **Oláh Tzumó Árpád**, **Németh Ferenc**, **László Attila** vagy épp **Fekete-Kovács Kornél**.

A *Bebop* epizódjai itt érhetők el: <https://www.mupa.hu/media/mupa-podcast>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa Kommunikáció
E-mail: sajto@mupa.hu